**ELŐTERJESZTÉS**

Tiszavasvári Város Önkormányzata Képviselő-testületének

2024. november 21-én tartandó rendes ülésére

Az előterjesztés tárgya: **A Tiszavasvári Polgármesteri Hivatal** **2024. december 30-31.**

**közötti ügyfélfogadás rendjéről**

Iktatószám: TPH/2059-20/2024.

Melléklet: -

Az előterjesztés előadója: Balázsi Csilla polgármester

Az előterjesztés témafelelőse: Köblösné Szilágyi Nikoletta köztisztviselő

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi Ügyrendi Bizottság | SZMSZ 4. sz. melléklet 1.30. pontja |

Az ülésre meghívni javasolt szervek, személyek:

|  |  |
| --- | --- |
|  |  |

Egyéb megjegyzés: nincs

……………………………………………………………………………………………………………………………………………………………………………………………………

Tiszavasvári, 2024. november 13.

**Köblösné Szilágyi Nikoletta**

**témafelelős**

**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

Témafelelős: Köblösné Szilágyi Nikoletta

**ELŐTERJESZTÉS**

**- a Képviselő-testülethez -**

**A Tiszavasvári Polgármesteri Hivatal** **2024. december 30-31. közötti ügyfélfogadás rendjéről**

**Tisztelt Képviselő-testület!**

A Tiszavasvári Polgármesteri Hivatal Jegyzője 2024. november 11-i levelében az alábbi kérelemmel fordult hozzám.

**„Tisztelt Polgármester Asszony!**

A 2024-es év vége felé közeledünk, a köztisztviselők, a munkavállalók valamint a közfoglalkoztatottak szabadságuk hátralevő részét a decemberi hónapban, **elsősorban a két ünnep között** szeretnék kivenni, illetve mint munkáltató, ekkor tervezném kiadni. A Tiszavasvári Polgármesteri Hivatalban az ellátott feladatokhoz képest kevés a létszám, hiszen nagyon sok az olyan feladat, amit egy ember lát el. Ebben az évben túl vagyunk a 2024. évi Európai Parlament tagjai, a helyi önkormányzati képviselők és polgármesterek, valamint a nemzetiségi önkormányzati képviselők közös eljárásban lebonyolított általános választásán, amely kapcsán megnövekedett a feladatellátás is. A választás eredménye következtében a polgármesteri munkakör átadás-átvétel, valamint a megválasztott képviselők beiktatásával kapcsolatos feladatok mennyisége sem segítették a szabadságok kiadását.

Ennek okán a Polgármesteri Hivatal zavartalan ügyfélfogadási rendjével kapcsolatban keresem meg levelemmel.

*A 2011. évi CXCIX. törvény (Kttv.) 101.§ (1) alapján a köztisztviselőt évi huszonöt munkanap alapszabadság illeti meg. (2) Az alapszabadságon felül besorolásától függően pótszabadság jár. A Kttv.102.§ (1) alapján a tizenhat évesnél fiatalabb gyermeke után további pótszabadság illeti meg.*

*A 2012. évi I. törvény (Mt.) 116. § kimondja, hogy az alapszabadság mértéke húsz munkanap. 117.§ az alapszabadságon felül a munkavállalónak életkor növekedése után további pótszabadság jár. 118.§ (1) A munkavállalónak a tizenhat évesnél fiatalabb gyermeke után további pótszabadság jár.*

*A közfoglalkoztatottakra az Mt. 116.§-a alkalmazható, mely szerint az alapszabadság mértéke húsz munkanap.*

A megnövekedett feladatok miatt év végére csúszik a szabadság legnagyobb része, amit a fenti okok miatt nem tudnak kivenni. A *Kttv. 104.§ (1) bekezdése kimondja, hogy a szabadságot esedékességének évében kell kiadni. A (7) bekezdés szerint az esedékesség évében kell kiadottnak tekinteni a szabadságot, ha igénybevétele az esedékesség évében megkezdődik és a szabadság következő évében kiadott része nem haladja meg az öt munkanapot.*

Ezért az a javaslatom, hogy **2024. december 30-31. közötti két munkanapon az ügyfélfogadási időben csak ügyelet működjön**, annak érdekében, hogy kiadhassam a szabadságok ki nem vett részét. Az ügyelet azt jelenti, hogy az ügyfélfogadási időben a Költségvetési és Adóigazgatási Osztályon, a Szociális és Igazgatási Osztályon illetve az Anyakönyvvezetői területen egy-egy fő fogja az ügyfélfogadási feladatokat személyesen, illetve telefonon ellátni.

Az ügyelet ideje alatt a Tiszavasvári Polgármesteri Hivatal főépülete zárva tart.

Az ügyfélfogadás helye: a Polgármesteri Hivatal bal oldali épületrész, Vasvári Pál Terem.

*Az Mötv. 67. § (1) bekezdés d) pontja kimondja, hogy a polgármester a jegyző javaslatára előterjesztést nyújt be a képviselő-testületnek a hivatal belső szervezeti tagozódásának, létszámának, munkarendjének, valamint ügyfélfogadási rendjének meghatározására.*

Erre hivatkozva kérem, hogy szíveskedjen a képviselő-testület elé vinni javaslatomat tájékoztatás és döntés céljából.”

Tájékoztatom Tisztelt Képviselő-testületet, hogy a Tiszavasvári Járási Hivatal vezetőjével történt előzetes egyeztetés alapján 2024. december 30. és 31. napokon a Tiszavasvári Járási Hivatalban és a Kormányablakban az ügyfélfogadás szünetel igazgatási szünet elrendelése miatt.

Kérem a Tisztelt képviselő-testületet, hogy a fenti körülmények figyelembevételével döntést hozni szíveskedjen.

Tiszavasvári, 2024. november 13.

**Balázsi Csilla**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETE**

**……/2024. (XI.21.) Kt. számú**

**határozata**

**A Tiszavasvári Polgármesteri Hivatal** **2024. december 30-31. közötti ügyfélfogadás rendjéről**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 67. § (1) bekezdés d) pontja alapján

1. Úgy dönt, hogy a Tiszavasvári Polgármesteri Hivatal ügyfélfogadási rendjét 2024. december 30-31. között ügyeleti formában kell biztosítani.
2. Felkéri a Polgármestert, hogy a Tiszavasvári Polgármesteri Hivatal Jegyzőjét a döntésről tájékoztassa.

**Határidő**: azonnal **Felelős**: Balázsi Csilla polgármester